ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-0071/98 υποβολή: Alexandros Alavanos (GUE/NGL) προς το Συμβούλιο (30 Iανουαρίου 1998)

Θέμα: «Επείγουσα διεθνής πρωτοβουλία» για το κουρδικό πρόβλημα

Με αφορμή την έξαρση του φαινομένου της εξόδου των Κούρδων, τρεις τουλάχιστον Κυβερνήσεις της Ευρωπαϊκής Ενωσης (Ιταλία, Γερμανία, Μ. Βρεταννία) με σχετικές τους δηλώσεις επεσήμαναν ότι η βασική αιτία του προβλήματος αποτελεί ο μη σεβασμός των αστικών, πολιτικών και ανθρωπίνων δικαιωμάτων των Κούρδων. Η αποδοχή εκ μέρους της Γαλλίας της ιταλικής πρότασης για την ανάληψη «επείγουσας διεθνούς πρωτοβουλίας» για την αντιμετώπιση του Κουρδικού προβλήματος στην Τουρκία και το Β. Ιράκ, δημιουργεί ελπίδες για μια πιο ενεργή παρουσία υπεράσπισης των δικαιωμάτων του κουρδικού λαού.

Με ποιούς τρόπους προτίθεται η βρεταννική προεδρία να προωθήσει άμεσα το αίτημα της «επείγουσας διεθνούς πρωτοβουλίας»; Θα αναληφθεί πρωτοβουλία για την αποστολή διεθνών παρατηρήσεων στη Ν.Α Τουρκία και το Β. Ιράκ και με την ελεύθερη παρουσία δημοσιογράφων στις περιοχές αυτές;

Απάντηση (11 Μαΐου 1998)

Οι λόγοι της εισροής μεταναστών από την Τουρκία και διαμέσου αυτής είναι πολυσύνθετοι και επομένως χρειάζονται περαιτέρω ανάλυση. Όσον αφορά το Ιράκ, φαίνεται να συντρέχει συνδυασμός πολιτικών και οικονομικών παραγόντων: η μακροχρόνια αντιζηλία μεταξύ των δύο κυριότερων κουρδικών κομμάτων στο Βόρειο Ιράκ, οι πέραν των συνόρων επιχειρήσεις των τουρκικών δυνάμεων εναντίον της οργάνωσης του PKK, η οικονομική ανασφάλεια, και η καταπιεστική πολιτική του Σαντάμ Χουσεΐν. Όσον αφορά τη μετανάστευση από την ίδια την Τουρκία, ως αποτέλεσμα της μακροχρόνιας διένεξης μεταξύ των τουρκικών δυνάμεων ασφαλείας και του PKK στη Νοτιοανατολική Τουρκία έχει εκτοπιστεί σε μεγάλη κλίμακα ο αγροτικός πληθυσμός και περιέλθει σε κρίση η τοπική οικονομία. Τέλος, αυξανόμενος αριθμός μεταναστών ερχόμενων από την Τουρκία δεν είναι ούτε τουρκικής ούτε ιρακινής εθνικότητας, παρά προέρχονται από τρίτες χώρες της Ασίας ή της Αφρικής.

Το Συμβούλιο αναγνωρίζει ότι κύριο στοιχείο για την αντιμετώπιση του προβλήματος είναι η εγκαθίδρυση ουσιαστικής συνεργασίας με την Τουρκική Κυβέρνηση. Σημαντικότατη είναι επίσης η στενή συνεργασία με την Ύπατη Αρμοστεία του ΟΗΕ για τους πρόσφυγες. Η Προεδρία συνεχίζει ενεργά τις σχετικές επαφές.

Σημειωτέον εν προκειμένω ότι η στάση της Τουρκίας απέναντι στην κουρδική μειονότητα θα επηρεάσει καθοριστικά την περαιτέρω ανάπτυξη των σχέσεων ΕΕ-Τουρκίας.

Το Συμβούλιο θα παρακολουθεί την όλη υλοποίηση του σχεδίου δράσης των 46 σημείων που ενέκρινε το Συμβούλιο Γενικών Υποθέσεων στις 26 Ιανουαρίου 1998 για την αντιμετώπιση του προβλήματος αυτού. Το Συμβούλιο δεν σκοπεύει να στείλει παρατηρητές στη Νοτιοανατολική Τουρκία ή στο Βόρειο Ιράκ, επωφελείται όμως από τις πληροφορίες που συγκεντρώνουν οι αντιπρόσωποι των κρατών μελών κατά τις αποστολές διαπίστωσης των πραγμάτων στην περιοχή.
ΓΡΑΠΤΗ ΕΡΩΤΗΣΗ E-0046/98 υποβολή: Ian White (PSE) προς την Επιτροπή (29 Iανουαρίου 1998)

Θέμα: Διευκρίνιση σε ό,τι αφορά τις διατάξεις της Οδηγίας 96/83/ΕΚ του Ευρωπαϊκού Κοινοβουλίου και του Συμβουλίου της 19ης Δεκεμβρίου 1996

Το άρθρο 2, παράγραφος (α), σημείο 3 της Οδηγίας 96/83/ΕΚ ((ΕΕ L 48, της 19.02.1997, σελ. 16)) αφορά τα γλυκαντικά που προορίζονται να χρησιμοποιηθούν για βρέφη και νήπια.

Θα μπορούσε να αναφέρει η Επιτροπή:

1. Σε ποιά έτη αντιστοιχεί η βρεφική και σε ποιά η παιδική ηλικία;

2. Τι θεωρείται τροφή;

3. Για ποιούς λόγους, απ' ό,τι φαίνεται, εξαιρούνται ορισμένα είδη διατροφής όπως, επί παραδείγματι, η κόλα διαίτης;

Απάντηση του κ. Bangemann εξ ονόματος της Επιτροπής (19 Φεβρουαρίου 1998)

1. Οι όροι «βρέφη» και «παιδιά μικρής ηλικίας» ορίζονται στο άρθρο 1 παράγραφος 2 περιπτώσεις α) και β) της οδηγίας της Επιτροπής 91/321/ΕΟΚ για τα βρεφικά παρασκευάσματα και τα παρασκευάσματα της δεύτερης βρεφικής ηλικίας ((ΕΕ L 175 της 4.7.1991 )) ως εξής: ως «βρέφη» νοούνται τα παιδιά ηλικίας μικρότερης των 12 μηνών και ως «παιδιά μικρής ηλικίας» τα παιδιά ηλικίας από ενός έως τριών ετών.

2. Η κοινοτική νομοθεσία δεν περιέχει ορισμό του όρου «τρόφιμο».

3. Το άρθρο 2 παράγραφος 3 της οδηγίας 94/35/ΕΟΚ σχετικά με τα γλυκαντικά που προορίζονται να χρησιμοποιηθούν στα τρόφιμα ((ΕΕ L 237 της 10.9.1994 )), όπως τροποποιήθηκε από την οδηγία 96/83/ΕΚ, περιορίζει την χρήση των γλυκαντικών στα τρόφιμα που προορίζονται για βρέφη και παιδιά μικρής ηλικίας. Τρόφιμα όπως η «διαιτητική cola» δεν ανήκουν στην κατηγορία αυτή.
ΓΡΑΠΤΗ ΕΡΩΤΗΣΗ E-0243/98 υποβολή: Outi Ojala (GUE/NGL) προς την Επιτροπή (13 Φεβρουαρίου 1998)

Θέμα: Χρησιμοποίηση τετραχείρων ζώων σε πειράματα

Τα τετράχειρα ζώα, όπως π.χ. οι χιμπατζήδες, χρησιμοποιούνται ευρέως σε επιστημονικά πειράματα λόγω των πολλών ομοιοτήτων τους με τον άνθρωπο. Τετράχειρα ζώα χρησιμοποιούνται σε πειράματα τα οποία συσχετίζονται, λ.χ. με τη νευρολογία, τις μεταδοτικές νόσους, την τοξικολογία και την εξέλιξη εμβολίων. Τα ζώα τα οποία διαθέτουν αναπτυγμένο νευρικό σύστημα και υψηλή νοημοσύνη υποφέρουν σωματικά και ψυχικά περισσότερο από άλλα ζώα κατά τη διάρκεια των πειραμάτων αυτών, γεγονός το οποίο θέτει σοβαρά υπό αμφισβήτηση από δεοντολογική άποψη την επιλογή τους για τα εν λόγω πειράματα. Επιπλέον, οι συνθήκες οι οποίες πολλές φορές επικρατούν στα εργαστήρια όπου διεξάγονται τα πειράματα, είναι απαράδεκτες για τα τετράχειρα: οι χώροι διαβίωσης είναι υπερβολικά μικροί και οι δυνατότητες για κοινωνική επαφή και πολλαπλή δραστηριότητα ανεπαρκείς.

Στα πειράματα αυτά χρησιμοποιούνται ετησίως πάνω από 10.000 ζώα σε ολόκληρη την ΕΕ. Κατά συνέπεια, η χρησιμοποίηση τετραχείρων σε πειράματα έχει μάλλον αυξηθεί σε σύγκριση με αυτήν άλλων ζώων, η οποία έχει μειωθεί.

Ποιά είναι η τοποθέτηση της Επιτροπής ως προς το θέμα της χρησιμοποίησης τετραχείρων σε πειράματα; Προτίθεται η Επιτροπή να λάβει μέτρα προκειμένου να απαγορευθεί στην οδηγία 86/609 ((ΕΕ L 358 της 18.12.1986, σελ.1 )) η χρησιμοποίηση τετραχείρων ζώων στα εν λόγω πειράματα;

Προτίθεται η Επιτροπή να υλοποιήσει το πρόγραμμα παραγωγής πειραματοζώων που εκπονεί το EUPREN για την ΕΕ παρά το γεγονός ότι αυτό είναι αντίθετο με τις προσπάθειες που καταβάλλονται σε παγκόσμιο επίπεδο για τη μείωση της χρησιμοποίησης ζώων σε πειράματα;

Απάντηση του κ. Bjerregaard εξ ονόματος της Επιτροπής (17 Μαρτίου 1998)

Η Επιτροπή υποστηρίζει πλήρως οιεσδήποτε προσπάθειες καταβάλλονται προκειμένου να μειωθεί ο αριθμός μη πρωτίστων που χρησιμοποιούνται ως πειραματόζωα στα εργαστήρια.

Προς τούτο η Επιτροπή ανέλαβε την πρωτοβουλία να αρχίσει συζητήσεις με τα κράτη μέλη, μη κυβερνητικούς οργανισμούς και τους αντίστοιχους κλάδους όσον αφορά τη χρήση των πρωτίστων στα εργαστήρια. Στόχος της πρωτοβουλίας αυτής είναι να καταστούν αυστηρότεροι οι έλεγχοι σχετικά με την απόκτηση και τη χρήση πρωτίστων σε δοκιμές εργαστηριακού χαρακτήρα. Στο στάδιο αυτό, ωστόσο, η Επιτροπή δεν προτίθεται να απαγορεύσει τη χρήση των πρωτίστων για πειραματικούς σκοπούς δυνάμει της οδηγίας 86/609/ΕΟΚ όσον αφορά την προστασία των ζώων που χρησιμοποιούνται για πειραματικούς και άλλους επιστημονικούς λόγους.

Το ευρωπαϊκό δίκτυο για τα πρώτιστα ((Eupren) έχει σκιαγραφήσει το πρόγραμμά του το οποίο εμπίπτει στις δικές του αρμοδιότητες. Η Επιτροπή δεν είνα αρμόδια για την εφαρμογή του προγράμματος αυτού.
ΓΡΑΠΤΗ ΕΡΩΤΗΣΗ E-0004/98 υποβολή: Alexandros Alavanos (GUE/NGL) προς την Επιτροπή (29 Iανουαρίου 1998)

Θέμα: Απόβλητα ηλεκτρικών συστοιχιών

Σύμφωνα με ανακοίνωσή της (19.12.1997), η Επιτροπή αποφάσισε να προσφύγει σε βάρος της Ελλάδος στο Ευρωπαϊκό Δικαστήριο για την εφαρμογή της Οδηγίας 91/157/ΕΟΚ ((EE L 78 της 26.3.1991, σελ. 38)) σχετικά με τους ηλεκτρικούς συσσωρευτές και στήλες που περιέχουν επικίνδυνες ουσίες.

Ερωτάται η Επιτροπή:

1. Εάν διαθέτει στοιχεία για τον τρόπο διάθεσης αυτών των αποβλήτων στην Ελλάδα;

2. Ποιά είναι τα νομικά επιχειρήματα σε βάρος της Ελλάδος;

3. Γιατί ενώ έπρεπε να είχαν σταλεί τα προγράμματα έως το Σεπτέμβρη του 1992 από τα κράτη μέλη, η Επιτροπή κατέθεσε την προσφυγή μετά από 5 έτη;

Απάντηση της κυρίας Bjerregaard εξ ονόματος της Επιτροπής (2 Μαρτίου 1998)

1. Πληροφορίες σχετικά με τον τρόπο διάθεσης των επικίνδυνων ουσιών που περιέχονται στις ηλεκτρικές στήλες και τους συσσωρευτές υπάρχουν στην υπουργική απόφαση αριθ. 73537/1438 ((Εφημερίδα της Κυβερνήσεως της Ελληνικής Δημοκρατίας αριθ. 781, τόμος ΙΙ, 12.9.1995 )), δια της οποίας μεταφέρεται στην ελληνική νομοθεσία η οδηγία 91/157/ΕΟΚ του Συμβουλίου, της 18ης Μαρτίου 1991, για τις ηλεκτρικές στήλες και τους συσσωρευτές που περιέχουν ορισμένες επικίνδυνες ουσίες ((EE L 78, 26.3.1991 )). Εξάλλου, κάποιες πληροφορίες θα περιληφθούν ενδεχομένως στα προγράμματα τα προβλεπόμενα στο άρθρο 6 της οδηγίας.

2. Στο άρθρο 6 της παραπάνω οδηγίας προβλέπεται ένα σύνολο στόχων. Προς επίτευξη των στόχων αυτών, το ίδιο άρθρο 6 προβλέπει ότι τα κράτη μέλη οφείλουν να εκπονήσουν προγράμματα τα οποία και να διαβιβάσουν στην Επιτροπή το αργότερο μέχρι 17 Σεπτεμβρίου 1992. Επειδή οι αρμόδιες ελληνικές αρχές δεν ανταποκρίθηκαν εμπρόθεσμα στην παραπάνω υποχρέωση, η Επιτροπή αποφάσισε να θέσει σε κίνηση τη διαδικασία του άρθρου 169 της συνθήκης ΕΚ.

3. Ο χρόνος που διέρευσε αφότου κατέστη ενεργός η υποχρέωση κοινοποίησης των προγραμμάτων και αφότου η Επιτροπή αποφάσισε να προσφύγει στο Ευρωπαϊκό Δικαστήριο εναντίον της Ελλάδας είναι απολύτως αιτιολογημένος εάν ληφθούν υπόψη οι διαδικασίες που ακολουθούνται στο πλαίσιο του άρθρου 169 της συνθήκης ΕΚ και οι εσωτερικές διαδικασίες της Επιτροπής.

Πράγματι, η πρώτη επιστολή με την οποία εζητούντο από τις αρμόδιες ελληνικές αρχές σχετικές πληροφορίες εστάλη τον Δεκέμβριο του 1992. Μετά από διμερείς επαφές και ανταλλαγή επιστολών, η Επιτροπή απηύθυνε στην ελληνική κυβέρνηση σχετική επιστολή όχλησης τον Νοέμβριο του 1995. Εν συνεχεία μη ικανοποιητικών απαντήσεων προς την τελευταία αυτή επιστολή, η Επιτροπή εξέδωσε αιτιολογημένη γνώμη τον Μάιο του 1997. Τέλος, εν συνεχεία μη ικανοποιητικής απάντησης προς την αιτιολογημένη γνώμη, η Επιτροπή αποφάσισε να προσφύγει στο Ευρωπαϊκό Δικαστήριο.
ΓΡΑΠΤΗ ΕΡΩΤΗΣΗ E-0013/98 υποβολή: Hiltrud Breyer (V) προς την Επιτροπή (29 Iανουαρίου 1998)

Θέμα: Μη εγκεκριμένη διάθεση ζαχαρότευτλων Monsanto στην Ολλανδία

Αναφέρθηκε ότι δύο τόννοι ζαχαροτεύτλων που προέρχονται από αγρούς όπου διεξάγονται πειράματα στην Ολλανδία και που δεν έχουν λάβει έγκριση για να τεθούν στην εμπορία για οποιονδήποτε σκοπό, αναμείχθησαν με συμβατικές εσοδείες και εισήλθαν ως εκ τούτου στην αλυσίδα διατροφής ως ζάχαρη που έχει υποστεί επεξεργασία, μέσω της εταιρίας Dutch Co-operative Sugar Company. Ο πολτός αναφέρθηκε ότι χρησιμοποιήθηκε ως ζωοτροφή.

Μπορεί παρακαλώ η Επιτροπή να εξηγήσει:

1. Πώς πραγματοποιήθηκε αυτή η μη εγκεκριμένη διάθεση:

2. Ποιοι έλεγχοι υπήρξαν και πως παραβιάστηκαν αυτοί;

3. Ποια έκτακτα μέτρα ελήφθησαν για να αποσυρθεί η ποσότητα ζάχαρης που υπέστη την ανάμειξη και ο πολτός και αν αυτά τα μέτρα ανταποκρίνονται στα προγράμματα έκτακτης ανάγκης που περιέχονται στην αίτηση για τη χορήγηση της σχετικής άδειας;

4. Ποιες προειδοποιήσεις έχουν δοθεί στις εταιρίες που επεξεργάζονται τρόφιμα, στους εμπόρους καθώς και στους προμηθευτές ζωοτροφών;

5. Υπάρχουν αναφορές για άλλη παρόμοια διάθεση μη εγκεκριμένων ουσιών σε άλλα κράτη μέλη;

6. Ποιους νέους ελέγχους προτίθεται να αναλάβει η Επιτροπή για να αποφύγει την επανάληψη μιας παρόμοιας μη εγκεκριμένης διάθεσης ουσιών;

Απάντηση της κας Bjerregaard εξ ονόματος της Επιτροπής (5 Μαρτίου 1998)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ P-0136/98 υποβολή: Shaun Spiers (PSE) προς την Επιτροπή (23 Iανουαρίου 1998)

Θέμα: Εργασιακά δικαιώματα των κληρικών και του εκκλησιαστικού προσωπικού

Γνωρίζει η Επιτροπή ότι τα παλαιά δικαιώματα κατοχής για τον κλήρο της επίσημης εκκλησίας στην Αγγλία διαβρώνονται και ότι, καθώς οι κληρικοί όλων των δογμάτων δεν προστατεύονται στη Βρετανία από την εγχώρια νομοθεσία περί απασχόλησης, τα δικαιώματα που θεσπίζονται από τη νομοθεσία της Ευρωπαϊκής Ένωσης δεν τυγχάνουν γενικής εφαρμογής σε όλους τους εργαζομένους εντός της Ευρωπαϊκής Ένωσης;

Απάντηση του κ. Flynn εξ ονόματος της Επιτροπής (24 Φεβρουαρίου 1998)

Οι διατάξεις των κοινοτικών οδηγιών σχετικά με το εργατικό δίκαιο εφαρμόζονται γενικώς στους μισθωτούς. Ωστόσο οι ισχύουσες οδηγίες δεν προσδιορίζουν την έννοια του μισθωτού.

Επειδή στον τομέα του εργατικού δικαίου δεν υπάρχει κοινοτικός και ενιαίος ορισμός, ο ορισμός που περιέχεται στο εθνικό δίκαιο κάθε κράτους μέλους καθορίζει την κατηγορία ατόμων που να χαρακτηρίζονται ως μισθωτοί και καλύπτονται, κατά συνέπεια, από το πεδίο εφαρμογής των εν λόγω διατάξεων. Την άποψη αυτή επιβεβαιώνει η νομολογία του Δικαστηρίου.

Αυτό δε σημαίνει ωστόσο ότι ένα κράτος μέλος είναι ελεύθερο να περιορίζει ή να διευρύνει ειδικότερα την έννοια του μισθωτού για να καθορίσει το πεδίο εφαρμογής κάθε κοινοτικής οδηγίας ξεχωριστά. Στο πλαίσιο αυτό πρέπει να επιλέγεται η γενική έννοια που περιέχεται στο ισχύον εργατικό δίκαιο στα κράτη μέλη.
ΓΡΑΠΤΗ ΕΡΩΤΗΣΗ E-0144/98 υποβολή: Alexandros Alavanos (GUE/NGL) προς την Επιτροπή (2 Φεβρουαρίου 1998)

Θέμα: Στήριξη παραγωγών εσπεριδοειδών στην Ελλάδα

Οι παραγωγοί εσπεριδοειδών στην Ελλάδα αντιμετωπίζουν μεγάλο πρόβλημα στη διάθεση της φετινής παραγωγής τους, τόσο λόγω της σημειωθείσης υπερπαραγωγής σε κράτη-μέλη της Ε.Ε. και των ανεξέλεγκτων εισαγωγών χυμού πορτοκαλιού από Βραζιλία-ΗΠΑ σε πολύ χαμηλές τιμές, όσο και λόγω ειδικών δυσμενών καιρικών συνθηκών που επεκράτησαν το τελευταίο διάστημα. Παρατηρείται μεγάλη πτώση των τιμών διάθεσης, απόρροια και των σημαντικών μειώσεων των εξαγωγικών επιδοτήσεων που προκύπτουν από τους νέους κανονισμούς που ισχύουν για τα οπωροκηπευτικά, την απόσυρση και την χυμοποίηση και τον τρόπο διαχείρισής τους από την Επιτροπή. Η όλη κατάσταση επιδεινώνεται από τον ανταγωνισμό που δέχονται τα εσπεριδοειδή από τις προτιμησιακές σχέσεις της Ε.Ε. με τις τρίτες χώρες και ιδιαίτερα τις μεσογειακές.

Με βάση τα παραπάνω ερωτάται η Επιτροπή:

1. Πώς σκοπεύει να αντιμετωπίσει την σημαντική απώλεια εισοδήματος που υφίστανται οι παραγωγοί;

2. Σκέπτεται να επιτρέψει την κατ' εξαίρεση αύξηση του ανωτάτου ορίου απόσυρσης (από το 35% των εμπορευσίμων ποσοτήτων που είναι σήμερα), ώστε να απορροφηθεί μέρος της παραγωγής;

3. Τι άλλα μέτρα προτίθεται να λάβει προκειμένου να αντιμετωπισθεί η δεινή οικονομική θέση στην οποία έχουν περιέλθει οι παραγωγοί εσπεριδοειδών στην Ελλάδα;

Aπάντηση του κ. Fischler εξ ονόματος της Επιτροπής (9 Μαρτίου 1998)

1. O τομέας της παραγωγής εσπεριδοειδών στην Ελλάδα αντιμετωπίζει διαρθρωτικά προβλήματα, όπως: η ανεπαρκώς διαφοροποιημένη παραγωγή, η αδυναμία των εμπορικών δομών, καθώς και η μεταποιητική βιομηχανία η οποία δεν έχει προσαρμοστεί ούτως ώστε να παράγει ανταγωνιστικά προϊόντα.

Η νέα κοινή οργάνωση αγοράς (ΚΟΑ) η οποία ισχύει από πέρσι, αποσκοπεί ακριβώς στο να επιτρέψει στις οργανώσεις παραγωγών (ΟΠ) να βελτιώσουν διαρθρωτικά την κατάστασή τους (ενθάρρυνση των ΟΠ οι οποίες θέτουν σε εμπορία την παραγωγής τους στην αγορά, επιχειρησιακά ταμεία και επιχειρησιακά προγράμματα).

2. Οι αποσύρσεις δεν είναι δυνατόν να θεωρούνται ως διέξοδος υποκατάστασης της αγοράς. Το όριο του 35%, το οποίο θα μειώνεται με την πάροδο του χρόνου, έχει καθοριστεί από το Συμβούλιο προς αποφυγήν κατάχρησης αυτού του μέτρου, το οποίο πρέπει να παραμείνει συγκυριακό.

3. Πλέον των τριών τετάρτων της ελληνικής παραγωγής έχουν επωφεληθεί, κατά τη διάρκεια των τελευταίων περιόδων εμπορίας, από κοινοτική χρηματική ενίσχυση (επιστροφές κατά την εξαγωγή, ενισχύσεις για μεταποίηση, αποσύρσεις από την αγορά). Επιπλέον, και κατόπιν σχετικού αιτήματος των ελληνικών αρχών, η Επιτροπή θέσπισε, στις 5 Φεβρουαρίου 1998, μία ενέργεια δωρεάν διανομής 11.600 τόνων πορτοκαλιών στις όμορες με την Ελλάδα τρίτες χώρες.

Τέλος, κατά τον τελευταίο καθορισμό των επιστροφών κατά την εξαγωγή, αυξήθηκε το μέρος των ποσοτήτων που προβλέπεται για χορήγηση πιστοποιητικών Β, σύμφωνα με την επιθυμία των εξαγωγέων, στα πλαίσια της τήρησης των ορίων που προβλέπονται από τις συμφωνίες οι οποίες έχουν συναφθεί στο πλαίσιο του παγκοσμίου οργανισμού εμπορίου (ΠΟΕ).
ΓΡΑΠΤΗ ΕΡΩΤΗΣΗ E-0053/98 υποβολή: Markus Ferber (PPE) προς την Επιτροπή (29 Iανουαρίου 1998)

Θέμα: Προώθηση της κοινοτικής έρευνας για την περιοχή Bayerisch-Schwaben

Μπορεί η Επιτροπή να παράσχει τα ακόλουθα στοιχεία σχετικά με το ύψος κοινοτικών πιστώσεων ΕΤΑ για την περιοχή Bayerisch-Schwaben το έτος 1997:

1. Σε τί ύψος ανήλθαν το έτος 1997 οι πιστώσεις ΕΤΑ που εισέρρευσαν στην περιοχή Bayerisch-Schwaben;

2. Σε τί ύψος ανήλθαν και για ποιά μέτρα εισέρρευσαν το 1997 κοινοτικές πιστώσεις ΕΤΑ σε συγκρίσιμες περιοχές άλλων κρατών μελών;

3. Σε τί ύψος ανήλθαν το 1997 οι πιστώσεις ΕΤΑ, κατανεμημένες ανά είδος συμβαλλομένου (πανεπιστήμια, ερευνητικά ιδρύματα, ΜΜΕ, μεγάλες βιομηχανικές μονάδες κ.λπ.) που εισέρρευσαν στα επιμέρους ομόσπονδα γερμανικά κρατίδια;

4. Ποιός είναι ο αριθμός των αιτήσεων για χορήγηση ενισχύσεων ΕΤΑ το 1997 ανά είδη προγραμμάτων και ανά κράτη μέλη;

5. Σε τί ποσοστό ανέρχεται το μερίδιο συμμετοχής των ΜΜΕ μεταξύ των υποβαλλόντων αιτήσεις για ενισχύσεις ΕΤΑ το έτος 1997 στην Κοινότητα και στη Γερμανία;

Απάντηση της κας Cresson εξ ονόματος της Επιτροπής (23 Φεβρουαρίου 1998)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ E-0084/98 υποβολή: Carlos Robles Piquer (PPE) προς το Συμβούλιο (30 Iανουαρίου 1998)

Θέμα: «Κοινοβουλευτικές» εκλογές στην Κούβα

Διενεργήθηκαν προσφάτως στην Κούβα εκλογές για τις 601 έδρες της λεγόμενης «Συνέλευσης Λαϊκής Εξουσίας». Ο Fidel Castro σε δηλώσεις του κάλεσε του «ιμπεριαλιστές», να πάρουν ένα μάθημα δημοκρατίας από τις εκλογές αυτές στην Κούβα.

Κατά σύμπτωση, οι υποψήφιοι στις εκλογές ήσαν όσες και οι έδρες, 601. Οι εκλογείς δε είχαν παροτρυνθεί να κάνουν χρήση της «ομαδικής ψήφου», να ψηφίσουν δηλαδή όλους μαζί τους υποψηφίους που αναγράφονταν στα ψηφοδέλτια.

Θεωρεί το Συμβούλιο ότι οι εκλογές αυτές αντιπροσωπεύουν ένα βήμα προς την κατεύθυνση του εκδημοκρατισμού, επιθυμία που εκφράζεται στην κοινή θέση για την Κούβα; Θεωρεί, επίσης, ότι τα κράτη μέλη, ίσως και αυτα συμπεριλαμβανόμενα μεταξύ των «ιμπεριαλιστών» λόγω της προειρημένης κοινής θέσης, έλαβαν στην περίπτωση αυτή ένα μάθημα αληθινής δημοκρατίας;

Απάντηση (27 Απριλίου 1998)

Για την εκτίμηση των πολιτικών εξελίξεων στην Κούβα, το Συμβούλιο βασίζεται στα ίδια κριτήρια με αυτά που εφαρμόζει στις σχέσεις της ΕΕ με άλλες χώρες.

Στο πλαίσιο αυτό, το Συμβούλιο δεν είναι βεβαίως της γνώμης ότι οι πρόσφατες κοινοβουλευτικές εκλογές στην Κούβα συνιστούν βήμα προόδου προς την κατεύθυνση της δημοκρατίας.

Η απουσία δημοκρατικής πολυφωνίας στην Κούβα, στην οποία αναφέρεται η ερώτηση του Αξιότιμου κ. Βουλευτή, η παραβίαση των ανθρώπινων δικαιωμάτων και των θεμελιωδών ελευθεριών, ιδίως της ελευθερίας της έκφρασης και της ελευθερίας του συνεταιρίζεσθαι, αυτό καθεαυτό το γεγονός ότι το σύνταγμα της Κούβας ορίζει ότι καμία από τις ελευθερίες που αναγνωρίζονται στους πολίτες δεν μπορεί να ασκηθεί εις βάρος των αρχών που θεσπίζονται με το σύνταγμα και τους νόμους, της ύπαρξης και των στόχων του σοσιαλιστικού κράτους και της απόφασης του κουβανικού λαού να οικοδομήσει τον σοσιαλισμό και τον κομμουνισμό, αφαιρούν από τις εκλογές αυτές κάθε γνώρισμα ελεύθερης και δίκαιης ψηφοφορίας.

Σύμφωνα με την κοινή θέση της 'Ενωσης για την Κούβα, της 2ας Δεκεμβρίου 1996, το Συμβούλιο θα συνεχίσει ιδίως να ενθαρρύνει, με τα μέσα που διαθέτει, μια διαδικασία ειρηνικής μετάβασης προς τη δημοκρατική πολυφωνία και τον σεβασμό των ανθρώπινων δικαιωμάτων και των θεμελιωδών ελευθεριών στην Κούβα.

Ανεξάρτητα από τη συνήθη ρητορική του κουβανικού καθεστώτος, το Συμβούλιο ελπίζει ότι, με τον διάλογο αυτό, θα υπενθυμίσει στις κουβανικές αρχές τις ευθύνες τους έναντι του λαού και των διεθνών δεσμεύσεών τους και θα τις πείσει ότι μόνο πραγματική πρόοδος στην κατεύθυνση του εκδημοκρατισμού θα επιτρέψει μια ειρηνική μετάβαση που θα διασφαλίζει τα συμφέροντα της Κούβας.

Το Συμβούλιο εκφράζει την ελπίδα ότι την εξαγγελία της απελευθέρωσης αρκετών δεκάδων πολιτικών κρατουμένων, που έγινε μετά την επίσκεψη του Πάπα Ιωάννη Παύλου ΙΙ στην Κούβα, θα ακολουθήσουν άλλα συγκεκριμένα βήματα προς την κατεύθυνση της δημοκρατίας και του σεβασμού των ανθρώπινων δικαιωμάτων.
ΓΡΑΠΤΗ ΕΡΩΤΗΣΗ E-0062/98 υποβολή: Johanna Maij-Weggen (PPE) προς την Επιτροπή (29 Iανουαρίου 1998)

Θέμα: Κακή μεταχείριση των ζώων στην Ισπανία

Έχει λάβει γνώση η Επιτροπή ενός άρθρου στο ισπανικό περιοδικό «Quo» αριθ. 24 του Σεπτεμβρίου 1997, σύμφωνα με το οποίο κάθε χρόνο στην Iσπανία υπάρχουν 300 περίπου πολιτιστικές εκδηλώσεις όπου διάφορα ζώα ταλαιπωρούνται, βασανίζονται και θανατώνονται, προς τέρψη του ισπανικού κοινού (βλ. παράρτημα).

Στο εν λόγω άρθρο αναφέρονται τα εξής παραδείγματα:

1. ο λεγόμενος «toro embolado», όπου στα κέρατα του ταύρου τοποθετούνται στουπιά με φωτιά, με αποτέλεσμα να καίγονται τα μάτια και το δέρμα του 7

2. τελετουργική σφαγή χοίρων: ο χοίρος ακινητοποιείται από μερικούς μεγαλόσωμους άνδρες οι οποίοι τοποθετούν στην μουσούδα του ένα τσιγκέλι με το οποίο στη συνέχεια ο σφαγέας κόβει τη μουσούδα του, με αποτέλεσμα ο χοίρος να αποθάνει από αιμορραγία 7

3. στην Nalda, στην περιφέρεια Rioja, νεαροί κρεμούν από τα πόδια τους κοκόρια τα οποία στη συνέχεια αποκεφαλίζουν. Ύστερα από διαμαρτυρίες του κοινού, τώρα χρησιμοποιούνται ψόφια κοκόρια!

4. στην Coria, στην περιοχή του Cαceres, ο ταύρος του San Juan τρέχει επί ώρες στα δρομάκια του χωριού, ενώ με καλαμάκια του πετάνε μικρά βέλη με αποτέλεσμα στο τέλος αυτός να αιμορραγεί. Αργότερα στην πλατεία του χωριού του καρφώνουν κάθε είδους αιχμηρά αντικείμενα στο σώμα. Τέλος, τον σκοτώνουν με ένα πυροβολισμό και κόβουν τα γεννητικά του όργανα 7

5. στην περιφέρεια Zamora, η λεγόμενη γίδα «Manganese» ρίχνεται στο έδαφος ψηλά από το καμπαναριό. Το 1991 καταβλήθηκε προσπάθεια να απαγορευθεί το έθιμο αυτό αλλά παρόλα αυτά δύο γίδες ρίχτηκαν και πάλι στο κενό. Επεβλήθη πρόστιμο ύψους 100.000 πεσετών. Το έθιμο αυτό εξακολουθεί ακόμη και σήμερα αλλλά τώρα χρησιμοποιείται ένα προστατευτικό δίχτυ ούτως ώστε να αποφεύγεται η πρόσκρουση του ζώου στο έδαφος.

Δεν νομίζει η Επιτροπή ότι αυτό το είδος κακής μεταχείρισης των ζώων δεν έχει θέσει σε μία πολιτισμένη χώρα που ανήκει στην Ευρωπαϊκή Ένωση;

Είναι διατεθειμένη η Επιτροπή, με βάση το άρθρο της Συνθήκης του Άμστερνταμ σχετικά με την προστασία των ζώων, να εκπονήσει ευρωπαϊκή νομοθεσία κατά μίας τέτοιας συμπεριφοράς και είναι ακόμη διατεθειμένη η Επιτροπή να αναλάβει κάποια πρωτοβουλία για να σταματήσει αυτή η πρακτική;

Απάντηση του κ. Fischler εξ ονόματος της Επιτροπής (17 Φεβρουαρίου 1989)

Η Επιτροπή έχει επανειλημμένως δηλώσει ότι αποδοκιμάζει κάθε είδος βίαιης μεταχείρισης των ζώων. Ωστόσο, η Κοινότητα έχει περιορισμένες αρμοδιότητες σ'αυτόν τον τομέα, ενώ η κοινοτική νομοθεσία διέπει μόνο την προστασία των ζώων στις γεωργικές εκμεταλλεύσεις, στα εργαστήρια, στα σφαγεία, και κατά τη μεταφορά.

Το πρωτόκολλο για την καλή μεταχείριση των ζώων της Συνθήκης του Άμστερνταμ υπογραμμίζει τη σημασία της καλής μεταχείρισης των ζώων, τονίζει ωστόσο ότι δεν θα πρέπει να σταματήσουν να τηρούνται οι πολιτιστικές παραδόσεις και η τοπική κληρονομιά, κάτι για το οποίο είναι αποκλειστικά αρμόδια τα κράτη μέλη.